25ê teşrîna verêne de 11 rojnamegerê kurdî ameybî destbendkerdene û nînan ra 9 tenî 29ê teşrîna verêne de ameybî tepiştene. Serekê verênî yê Sendîkaya Rojnamegeran a Tirkîya (TGS) Ercan Îpekçîyî rojnamegerê tepişteyî Zîndanê Sîncanî de zîyaret kerdî. Îpekçîyî ANFyî rê qisey kerd û dîyar kerd ke vera rojnamegeranê kurdan tedayêka girane est a.
Îpekçîyî îfade kerd ke îqtîdarê AKP-MHPyî rojnamegeranê kurdan bi îdîaya 'endamîya rêxistine' krîmînalîze keno, tepişeno û keno ke medyaya muxalîfe zî bivisno binê kontrolê xo. Îpekçîyî vat: ''Îqtîdar pê nê hêrişanê sîstematîkan armanc keno ke medya bigêro binê teda, verê bihêzbîyayîşê muxalefetê komelkî bigêro û verê yewbîyayîşê muxalefetî bigêro. Vera ney ganî muxalefet bi paştdayîşî û yewbîyayîşî têbigêro. Ganî her kes paştî bido rojnamegeranê tepişteyan, heta ê azad bibê têkoşîn bikero yanî vera hêrişanê sîstematîkan û rêxistinkerdeyan têkoşînêkê rêxistinkerdeyî bikero.''
Îpekçîyî pare kerd ke rojnamegeranê tepişteyan Zîndanê Sîncanî ra mesajêk şawito. Îpekçîyî vat: ''Embazanê ma yê rojnamegeran vat ke înan rê mekan muhîm nîyo ê do her ca de û tim serê rêçê Musa Anter, Gurbetellî Ersozan de tradîsyonê çapemenîya azade rê dewam bikerê. Ê zî zanenê ke sûcdarîyê vera înan têna karê rojnamegerîye yê. Moralê înan zaf berz o û seba paştdayîşan selam kenê.''
